
                                                  AVIZ

      asupra  propunerii legislative pentru  modificarea  art.4 din Legea  nr.90/2003  privind vânzarea spaţiilor aflate în proprietatea  statului sau a unităţilor administrativ-teritoriale, destinate partidelor politice 
                 În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea art.4 din  Legea nr.90/2003 privind vânzarea spaţiilor aflate în proprietatea statului sau a unităţilor administrativ-teritoriale, destinate partidelor politice, trimisă cu adresa nr.Pl.X 446 din 4 iunie 2007, înregistrată cu nr. 31/696 din 5 iunie 2007.
                 Senatul, în calitate de primă Cameră sesizată, a respins propunerea legislativă, în şedinţa din 30 mai 2007.
       În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională . 

                  Obiectul de reglementare al iniţiativei legislative este  modificarea art.4 din Legea nr.90/2003 privind vânzarea spaţiilor aflate în proprietatea statului sau a unităţilor administrativ-teritoriale, destinate partidelor politice,  în sensul eliminării condiţiei- existentă în prezent în legea de bază – privind deţinerea cu chirie a spaţiului utilizat de un partid politic cel puţin trei luni înainte de intrarea în vigoare a Legii nr.90/2003. .    
                 Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.537/02.03.2007, prin care nu  susţine adoptarea iniţiativei legislative şi avizul favorabil al Consiliului Legislativ nr.194 din  19 februarie 2007.

                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  11 septembrie 2007.
                Cu prilejul dezbaterilor membrii Comisiei au constatat că legiuitorul a creat, pe baza unor norme permisive, cadrul de reglementare ce vizează vânzarea  spaţiilor destinate partidelor politice aflate în proprietatea privată a statului sau, după caz, a unităţilor administrativ-teritoriale, sub condiţia ca spaţiul respectiv să fi fost deţinut cel puţin 3 luni anterior intrării în vigoare a legii. Intenţia de reglementare şi spiritul legii translatate normelor instituite stabilesc, în mod imperativ, cerinţele necesare de îndeplinit la intrarea în vigoare a legii şi nicidecum, existenţa unor situaţii ulterioare, care ar putea fi determinate, spre exemplu, de înfiinţarea unor noi entităţi juridice, ori crearea condiţiilor necesare care să permită încadrarea în normele statuate, ipoteze care, în mod evident, nu au fost avute în vedere la fundamentarea şi motivarea soluţiilor legislative.Aşadar, utilizarea instituţiei modificării normative a legii, în forma propusă, vine în contradicţie cu spiritul legii, întrucât excede situaţia imperativ stabilită de legiuitor conform intenţiei sale de reglementare, deci, ar fi afectate dispoziţiile legale, în substanţa lor, întrucât legiuitorul a stabilit că „ Beneficiază de prevederile prezentei legi numai partidele politice care se reînscriu în condiţiile Legii partidelor politice nr.14/2003.” 
              În acelaşi timp, ţinând seama că spaţiile sunt în proprietatea privată a unităţilor administrativ-teritoriale, potrivit principiului autonomiei locale, statuat de art.120 alin.(1) din Constituţie şi având în vedere prevederile art.8 din Legea administraţiei publice locale nr.215/2001, republicată, este necesar, în prealabil, şi consultarea Federaţiei Autorităţilor Locale din România .Consultarea structurilor asociative ale autorităţilor administraţiei publice locale este prevăzută de art.4 pct.6 din Carta europeană a autonomiei locale, adoptată la Strasbourg la 15 octombrie 1985 şi ratificată de România prin Legea nr.199/1997.

              În urma dezbaterilor Comisia, în unanimitate, a hotărât avizarea negativă a propunerii legislative .

În raport de obiectul şi conţinutul său, propunerea legislativă face parte din categoria legilor organice.

